Mikilvægt er að kynna sér námsmatið vel . Námsárinu í grunnskóladeild Kerhólsskóla er skipt í þrjár annir og hver önn á sér sínar áherslur í námsmatinu . Haustönn : Nemendur fá sendar Vörðurnar sínar heim að hausti og kynna sér þær með forráðamönnum sínum . Á haustsamtalsdögum hittast foreldrar , nemandi og kennari og fara yfir athugasemdir sem gerðar hafa verið , kynna sér sýn hvers um sig og móta næstu skref . Nokkur undirbúningur er nauðsynlegur heima fyrir , fyrir þessa daga og gefa þarf sér góðan tíma vegna samtalsins . Á annaskilum að hausti er það námsmat sem unnið hefur verið sent heim til kynningar . Miðönn : Á þessari önn er lögð áhersla á formlegt námsmat hvort sem það er gert með sérstökum prófum eða könnunum eða á annan þann hátt sem kennari telur best henta . Nemendur meta hvernig hefur gengið að vinna eftir þeim atriðum sem mótuð voru í Vörðum . Vorönn : Námsmat þessarar annar er samantekt á vetrinum bæði af hálfu kennara en ekki síður nemenda . Nemendur fá vormatsblað með sér heim og meta hvernig þeir telja að markmið þau sem sett voru í upphafi skólaárs hafi náðst . Leikskóladeildin hefur undanfarin ár metið Skólafærni en þar eru metnir þættir eins og félagsfærni , hreyfiþroski , líðan , daglegar venjur og fleira . Börn á síðasta ári í leikskóladeild fara í Hljóm 2 próf til að meta hljóðkerfisvitund en hún er undirstaða lestrarnáms . Foreldrasamtöl eru síðan í mars . Námsmat skólans er að færast frá hinu hefðbundna / formlega námsmati sem lengi hefur þekkst í íslenskum grunnskólum þar sem próf skipa stóran sess . Oft er um lokamat að ræða – þ.e. þegar áfanganum er lokið fær nemandi eina einkunn e.t.v. með staðlaðri umsögn en getur lítið nýtt sér þá niðurstöðu til þess að bæta sig í þeim þáttum sem voru til prófs . Í stað prófa og lokamats er áherslan nú óðum að færast yfir á leiðsagnarmat sem byggir á því að nemandi viti til hvers er ætlast af honum , hann þekki markmið sín og viti hvert beri að stefna . Lykilatriði í því að virkja nemandann í námi sínu er að gefa honum stöðuga endurgjöf á námsferlinu , láta hann leggja mat á hvernig honum gengur og veita honum leiðbeinandi námsmat þar sem vinna hans nýtist honum í framhaldinu til þess að bæta árangur sinn .